CELEX: C2005/069/22
Language: da
Date: 2005-03-19 00:00:00
Title: Sag C-36/05: Sag anlagt den 31. januar 2005 af Kommissionen for De Europæiske Fællesskaber mod Kongeriget Spanien

19.3.2005   
            
            
               DA
            
            
               Den Europæiske Unions Tidende
            
            
               C 69/12
            
         Sag anlagt den 31. januar 2005 af Kommissionen for De Europæiske Fællesskaber mod Kongeriget Spanien
   (Sag C-36/05)
   (2005/C 69/22)
   Processprog: spansk
   Ved De Europæiske Fællesskabers Domstol er der den 31. januar 2005 anlagt sag mod Kongeriget Spanien af Kommissionen for De Europæiske Fællesskaber ved Ramón Vidal og Wouter Wils, Kommissionens Juridiske Tjeneste, som befuldmægtigede, og med valgt adresse i Luxembourg.
   Kommissionen har nedlagt følgende påstande:
   
               1.
            
            
               Det fastslås, at Kongeriget Spanien har tilsidesat sine forpligtelser i henhold til artikel 1 og 5 i Rådets direktiv 92/100/EØF (1) af 19. november 1992 om udlejnings- og udlånsrettigheder samt om visse andre ophavsretsbeslægtede rettigheder i forbindelse med intellektuel ejendomsret, ved at fritage udlån til næsten alle – hvis ikke alle – kategorier af institutioner for forpligtelsen til at betale vederlag til ophavsmændene for det offentlige udlån af ophavsretligt beskyttede værker.
            
         
               2.
            
            
               Kongeriget Spanien tilpligtes at betale sagens omkostninger.
            
         Søgsmålsgrunde og væsentligste argumenter:
   I henhold til artikel 1 i direktiv 92/100/EØF er det pålagt medlemsstaterne at give ophavsmænd eneret til at tillade udlån af deres værker. I direktivets artikel 5, stk. 1, er det fastsat, at medlemsstaterne kan gøre indskrænkninger i denne eneret, såfremt ophavsmændene i det mindste oppebærer vederlag for udlån uden tilladelse. I overensstemmelse med direktivets artikel 5, stk. 3, kan medlemsstaterne alene »fritage«»visse kategorier af institutioner« for at betale dette vederlag.
   Det er i artikel 17 og 19 i Ley de Propriedad Intelectual (lov om intellektuelle ejendomsrettigheder, herefter »LPI«) i princippet anerkendt, at ophavsmænd har eneret til at tillade udlån af deres værker. Ikke desto mindre er denne ret gjort indholdsløs i medfør af LPI's artikel 37.2, hvorefter praktisk taget alle – hvis ikke alle – udlån er fritaget for forpligtelsen til at opnå ophavsmandens forudgående tilladelse og for forpligtelsen til at betale vederlag. På grundlag heraf er Kommissionen af den opfattelse, at LPI's artikel 37.2 er i strid med Kongeriget Spaniens forpligtelser i henhold til direktivets artikel 1, artikel 5, stk. 1, og artikel 5, stk. 3.
   
      (1)  EFT L 346 af 27.11.1992, s. 61.